አቶ ቃሲም ፊጤ የኦሮሚያ ክልል የከተማ መሬት ልማትና ማኔጅመንት ኤጀንሲ ኃላፊ ሆነው ተሾሙ
የአዲስ አበባ ከተማ አስተዳደር ከንቲባ አቶ ድሪባ ኩማ ልዩ አማካሪ የነበሩት አቶ ቃሲም ፊጤ፣ የኦሮሚያ ክልላዊ መንግሥት የከተማ መሬት ልማትና ማኔጅመንት ኤጀንሲ ኃላፊ ሆነው ተሾሙ፡፡አቶ ቃሲም ቀደም ሲል የቀድሞው የአዲስ አበባ ከተማ መሬት ልማትና ግንባታ ፈቃድ ባለሥልጣን ሥራ አስኪያጅ እንደነበሩ ይታወሳል፡፡ ነገር ግን የፌዴራል ሥነ ምግባርና ፀረ ሙስና ኮሚሽን በ500 ካሬ ሜትር ቦታ ዝውውር ሙስና ወንጀል ፈጽመዋል ብሎ ከከሰሳቸው በኋላ ከቀድሞ ቦታቸው ተነስተዋል፡፡ አቶ ቃሲምና ሁለት ባልደረቦቻቸው ከተከሰሱበት የሙስና ወንጀል በነፃ ከተሰናበቱ በኋላ የከንቲባ ድሪባ ኩማ ልዩ አማካሪ ሆነው ተሹመው ነበር፡፡በቅርቡ የኦሮሚያ ክልላዊ መንግሥት ባደረገላቸው ጥሪ የክልሉ የከተማ መሬትና ልማት ማኔጅመንት ኤጀንሲ ምክትል ኃላፊ ሆነው ተሹመው የነበረ ሲሆን፣ የእሳቸው የበላይ የነበሩት አቶ ኤቢሳ ዲንቃ ባደረባቸው ሕመም ከዚህ ዓለም በሞት በመለየታቸው ምክንያት፣ ኃላፊነቱን በተጠባባቂነት እንዲይዙ ተደርገው ነበር፡፡አቶ ቃሲም ለሪፖርተር እንደገለጹት፣ በኦሮሚያ ክልል ከተሞች የመሬት ሪፎርም ለማምጣት የተጀመረውን ሥራ አጠናክረው የማስቀጠል ሐሳብ አላቸው፡፡ የኦሮሚያ ክልል የገጠር መሬትን በተመለከተ ኃላፊነቱ የመሬት ልማትና አካባቢ ጥበቃ ቢሮ ነው፡፡ የከተማ መሬትን ግን አቶ ቃሲም አሁን የተሾሙበት ኤጀንሲ ኃላፊነት መሆኑ ታውቋል፡፡